Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Bakartxo Ruiz Jaso andreak egindako galderaren erantzuna, Foru Diputazioak emana, Osasunbidea-Nafarroako Osasun Zerbitzuko oinarrizko osasun-laguntzako eta osasun-laguntza espezializatuko nutrizionista-espezialitateari buruzkoa. Galdera argitaratu zen 2017ko martxoaren 10eko 44. Nafarroako Parlamentuko Aldizkari Ofizialean.

Iruñean, 2017ko apirilaren 3an

Lehendakaria: Ainhoa Aznárez Igarza

ERANTZUNA

EH Bildu Nafarroa talde parlamentarioari atxikitako foru parlamentari Bakartxo Ruiz Jaso andreak idatziz erantzuteko galdera egin du (9-17/PES-00085), zeinean ondoren datozen galderei erantzutea nahi baitu. Hona Nafarroako Gobernuko Osasuneko kontseilariaren informazioa:

Zein da oinarrizko osasun-laguntzako eta osasun-laguntza espezializatuko nutrizionista-espezialitatearen egoera Osasunbidea-Nafarroako Osasun Zerbitzuan?

Une hauetan, lanpostu ofizial bat badago, ekainaren 29ko 43/2016 Foru Dekretuaren bitartez sortua, hutsi dagoena.

Joan den asteartean, martxoaren 21ean, Osasunbidea-Nafarroako Osasun Zerbitzuko zuzendari kudeatzailearen martxoaren 8ko 633E/2017 Ebazpena argitaratu zen Nafarroako Aldizkari Ofizialean, zeinaren bidez lanpostu huts hori betetzeko oposizio-lehiaketa onetsi baitzen.

Halaber, Osasunbidea-Nafarroako Osasun Zerbitzuko profesionalen arteko barne sustapeneko prozesu bat eginen da.

Nutrizionista-titulazioa daukaten zenbat pertsonak daukate berariazko lanpostua Osasunbidean?

Gaur egun, bakarra ere ez.

Zer eginkizun dauzkate gaur egun?

1. Nafarroako Ospitalegunearen eta Oinarrizko Osasun Laguntzaren eta Nafarroako bestelako zentroen arteko lotura egitea, gaixo kronikoen arloko aholkuari, prestakuntzari eta jarraipenari dagokienez.

2. Gaixo kroniko eta pluripatologikoen kasuan baheketa nutrizionaleko estrategian parte hartzea.

3. Kirurgia bariatrikoko gaixoen jarraipena egitea.

4. Gaixo anbulatorioekin, nutrizio enteraleko tratamendu kronikoaren jarraipena egitea. Kanpo kontsultetan edo oinarrizko osasun laguntzan egin beharreko geroko kontrolen plangintza egitea.

5. Nutrizioari buruzko hezkuntzan parte hartzea. Hezkuntzako materiala egitea (liburuxkak, ezagutzei buruzko testak, menuak, errezetak, aholku orokorrak eta abar).

6. Ikerketa proiektuetan parte hartzea.

Ba al dago unitate edo egitura administratiborik esparru horretan?

Aipatutako lanpostua Dietetika eta Proiektu Berrietarako Erizaintza Unitateari atxikita dago.

Osasun Departamentuak zer aurreikuspen darabil espezialitate horri dagokionez? Horren aitorpenik eta kontratazio berririk izanen al da? Zer eginkizun aurreikusten dira pertsona horientzat?

Osasunbidea-Nafarroako Osasun Zerbitzuak titulazio hori duten profesionalak hartzen jarraituko du, Foru Komunitateko gainerako osasun arloetan aipatu berri ditugun eginkizunak gara ditzaten.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

